FI Euroopan unionin virallinen lehti L 25/49

KOMISSION ASETUS (EU) N:o 35/2013,

annettu 18 päivänä tammikuuta 2013,

Euroopan parlamentin ja neuvoston asetuksen (EY) N:o 396/2005 liitteiden II ja III muuttamisesta siltä osin kuin on kyse dimetomorfin, indoksakarbin, pyraklostrobiinin ja trifloksistrobiinin jäämien enimmäismääristä tietyissä tuotteissa tai niiden pinnalla

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon torjunta-ainejäämien enimmäismääristä kasvi- ja eläinperäisissä elintarvikkeissa ja rehuissa tai niiden pinnalla sekä neuvoston direktiivin 91/414/ETY muuttamisesta 23 päivänä helmikuuta 2005 annetun Euroopan parlamentin ja neuvoston asetuksen (EY) N:o 396/2005 (1) ja erityisesti sen 14 artiklan 1 kohdan a alakohdan

sekä katsoo seuraavaa:

(1) Indoksakarbin, pyraklostrobiinin ja trifloksistrobiinin jäämien enimmäismäärät vahvistettiin asetuksen (EY) N:o 396/2005 liitteessä II ja liitteessä III olevassa B osassa. Dimetomorfin jäämien enimmäismäärät vahvistettiin asetuksen (EY) N:o 396/2005 liitteessä III olevassa A osassa.

(2) Tehoainetta dimetomorfi sisältävän kasvinsuojeluaineen käyttöä lehtikaalien, endiivin, vihanneskrassin ja krassikanankaalin osalta koskevan hyväksymismenettelyn yhteydessä tehtiin asetuksen (EY) N:o 396/2005 6 artiklan 1 kohdan mukainen hakemus voimassa olevien jäämien enimmäismäärien muuttamiseksi.

(3) Indoksakarbin osalta tällainen hakemus tehtiin sen käytöstä mansikoihin, vadelmiin, kiinankaaliin, vuonankaaliin, endiiviin, sikuriin, silpimättömiin tarhapapuihin, kardoniin, fenkoliin, raparperiin ja soijapapuihin. Pyraklostrobiinin osalta tällainen hakemus tehtiin sen käytöstä lehtikaaleihin, sokerimaissiin, maissiin, hirssiin ja durraan. Trifloksistrobiinin osalta tällainen hakemus tehtiin sen käytöstä varhaissipuleihin ja latva-artisokkaan.

(4) Asetuksen (EY) N:o 396/2005 6 artiklan 2 ja 4 kohdan mukaisesti tehtiin hakemus dimetomorfin käytöstä kukinnon muodostaviin kaaleihin, keräkaaliin, lehtisalaattiin, selleriin, valkosipuliin, sipuleihin ja salottisipuleihin. Hakija väittää, että Yhdysvalloissa ja Kanadassa tällaisiin kasveihin sallittu dimetomorfin käyttö johtaa jäämiin, jotka ylittävät asetuksessa (EY) N:o 396/2005 vahvistetut jäämien enimmäismäärät, ja että korkeammat jäämien enimmäismäärät ovat tarpeen kaupan esteiden välttämiseksi kyseisten kasvien tuonnissa.

(5) Asetuksen (EY) N:o 396/2005 8 artiklan mukaisesti asianomaiset jäsenvaltiot arvioivat nämä hakemukset, ja arviointiraportit toimitettiin komissiolle.

(6) Euroopan elintarviketurvallisuusviranomainen, jäljempänä ’elintarviketurvallisuusviranomainen’, tutki hakemukset ja arviointiraportit ja tarkasteli etenkin kuluttajille ja tapauksen mukaan eläimille aiheutuvia riskejä ja antoi perustellut lausunnot ehdotetuista jäämien enimmäismääristä. (2) Se toimitti lausunnot komissiolle ja jäsenvaltioille sekä julkisti ne.

(7) Elintarviketurvallisuusviranomainen totesi perustelluissa lausunnoissaan, että siltä osin kuin on kyse dimetomorfin käytöstä kukinnon muodostavissa kaaleissa, ainoastaan parsakaalille voidaan toimitettujen tietojen pohjalta vahvistaa uusi jäämien enimmäismäärä. Mitä tulee indoksakarbin käyttöön endiivissä ja soijapavuissa, ei voimassa olevia jäämien enimmäismääriä ole toimitettujen tietojen mukaan tarvetta muuttaa. Sikurin osalta toimitetut tiedot eivät ole riittävät uuden jäämien enimmäismäärän vahvistamiseksi. Toimitetut tiedot eivät myöskään ole riittäviä uuden jäämien enimmäismäärän vahvistamiseksi pyraklostrobiinin käytölle sokerimaississa.

(8) Dimetomorfin käytön osalta jäämien enimmäismäärää vihanneskrassissa ja krassikanankaalissa ei ole tarpeen muuttaa, koska asetuksen (EY) N:o 396/2005 liitteessä III olevassa A osassa vahvistetut jäämien enimmäismäärät ovat samat kuin nyt haetut. Pyraklostrobiinin käytön osalta jäämien enimmäismäärää maississa, hirssissä ja durrassa ei ole tarpeen muuttaa, koska asetuksen (EY) N:o 396/2005 liitteessä II vahvistetut jäämien enimmäismäärät ovat samat kuin nyt haetut.

(9) Kaikista muista hakemuksista elintarviketurvallisuusviranomainen totesi, että kaikki toimitettavia tietoja koskevat vaatimukset täyttyivät ja että hakijoiden pyytämät muutokset jäämien enimmäismääriin olivat kuluttajien turvallisuuden kannalta hyväksyttäviä 27 erityiselle kuluttajaryhmälle Euroopassa tehdyn kuluttajien altistumisen arvioinnin perusteella. Se otti huomioon aineiden toksikologisia ominaisuuksia koskevat uusimmat tiedot. Kaikkien näitä aineita mahdollisesti sisältävien elintarvikkeiden kulutuksesta johtuva elinikäinen altistuminen näille aineille taikka asianomaisten kasvien ja tuotteiden erittäin suuresta kulutuksesta johtuva lyhytaikainen altistuminen eivät kumpikaan osoittaneet, että hyväksyttävä päivittäinen saanti (ADI) tai akuutin altistumisen viiteannos (ARfD) olisivat vaarassa ylittyä.

(10) Kun otetaan huomioon elintarviketurvallisuusviranomaisen perustellut lausunnot ja tarkasteltavana olevan asian kannalta merkitykselliset tekijät, asianmukaiset muutokset jäämien enimmäismääriin täyttävät asetuksen (EY) N:o 396/2005 14 artiklan 2 kohdan vaatimukset.

(11) Sen vuoksi asetusta (EY) N:o 396/2005 olisi muutettava.

(12) Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset, eikä Euroopan parlamentti tai neuvosto ole vastustanut niitä,

ON HYVÄKSYNYT TÄMÄN ASETUKSEN:

1 artikla

Muutetaan asetuksen (EY) N:o 396/2005 liitteet II ja III tämän asetuksen liitteen mukaisesti.

2 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 18 päivänä tammikuuta 2013. Komission puolesta Puheenjohtaja José Manuel BARROSO

(1) EUVL L 70, 16.3.2005, s. 1.

(2) Elintarviketurvallisuusviranomaisen tieteelliset raportit ovat saatavilla verkossa osoitteessa: http://www.efsa.europa.eu:

Reasoned opinion on the modification of the existing MRLs for dimethomorph in several vegetable crops. EFSA Journal 2012; 10(7):2845 [35 s.]. doi:10.2903/j.efsa.2012.2845.

Reasoned opinion on the modification of the existing MRLs for indoxacarb in various crops. EFSA Journal 2012;10(7):2833 [33 s.]. doi:10.2903/j.efsa.2012.2833.Reasoned opinion on the modification of the existing MRLs for pyraclostrobin in leafy brassica and various cereals. EFSA Journal 2012;10(3):2606 [36 s.]. doi:10.2903/j.efsa.2012.2606.

Reasoned opinion on the modification of the existing MRLs for trifloxystrobin in spring onions and globe artichokes. EFSA Journal 2012; 10(9):2873 [25 s.]. doi:10.2903/j.efsa.2012.2873.